RELACION

PËR 
PROJEKTVENDIMIN

PËR
MIRATIMIN E LISTËS SË LLOJEVE TË HUAJA OSE LLOJEVE TË HUAJA INVAZIVE DHE PROCEDURAT PËR NDALIMIN DHE/OSE FUTJEN E TYRE NË PIKAT DOGANORE TË VENDIT

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i këtij projektvendimi është miratimi i listës së llojeve të huaja ose llojeve të huaja invazive dhe përcaktimi i rregullave e procedurave për ndalimin dhe/ose futjen e tyre në pikat doganore të vendit, me synim parandalimin, minimizimin dhe zbutjen e ndikimeve negative që këto lloje mund të shkaktojnë mbi biodiversitetin, habitatet natyrore dhe shërbimet ekosistemike në territorin e Republikës së Shqipërisë. Projektakti hartohet në mbështetje të pikës 6 të nenit 32 të ligjit nr. 9587, datë 20.7.2006, “Për mbrojtjen e biodiversitetit”, të ndryshuar, dhe synon krijimin e një kuadri të plotë rregullator për identifikimin, kontrollin, monitorimin dhe menaxhimin e llojeve të huaja invazive që paraqesin ose mund të paraqesin rrezik për biodiversitetin dhe ekosistemet natyrore të vendit.

Llojet e huaja invazive konsiderohen ndër faktorët kryesorë të humbjes së biodiversitetit në nivel global, pasi introduktimi dhe përhapja e tyre mund të shkaktojë zhvendosjen ose eliminimin e llojeve vendase, degradimin e habitateve natyrore, ndryshimin e proceseve ekologjike dhe dëmtime ekonomike në sektorë të ndryshëm, përfshirë bujqësinë, pyjet, peshkimin dhe turizmin. Për këtë arsye, kontrolli i hyrjes dhe përhapjes së tyre përbën një element të rëndësishëm të politikave kombëtare për mbrojtjen e biodiversitetit.

Objektivat kryesore të projektaktit janë forcimi i masave parandaluese ndaj introduktimit dhe përhapjes së llojeve të huaja invazive, garantimi i kontrollit efektiv në pikat doganore të vendit, përmirësimi i mekanizmave të monitorimit dhe zbulimit të hershëm, mbrojtja e biodiversitetit dhe e habitateve natyrore nga ndikimet negative të këtyre llojeve, forcimi i bashkëpunimit ndërinstitucional dhe harmonizimi i legjislacionit shqiptar me acquis të Bashkimit Evropian në fushën e biodiversitetit.

Nëpërmjet këtij projektakti miratohet lista kombëtare e llojeve të huaja invazive, e përbërë nga llojet e huaja invazive shqetësuese për Bashkimin Evropian dhe llojet e huaja invazive shqetësuese për Republikën e Shqipërisë, si dhe lista e llojeve të huaja nën vëzhgim. Gjithashtu, përcaktohen kufizimet që zbatohen për këto lloje, procedurat për vlerësimin e rrezikut, masat emergjente, sistemi i mbikëqyrjes dhe zbulimit të hershëm, procedurat e çrrënjosjes dhe menaxhimit, kontrollet zyrtare në pikat doganore, si dhe përgjegjësitë e institucioneve të ngarkuara me zbatimin e tij.

Projektakti synon gjithashtu përafrimin e legjislacionit kombëtar me Rregulloren (BE) nr. 1143/2014 të Parlamentit Evropian dhe të Këshillit, datë 22 tetor 2014, për parandalimin dhe menaxhimin e introduktimit dhe të përhapjes së llojeve të huaja invazive, e ndryshuar, duke krijuar bazën ligjore dhe institucionale për zbatimin progresiv të standardeve të Bashkimit Evropian në këtë fushë.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektakt ka karakter teknik dhe sektorial dhe nuk lidhet drejtpërdrejt me programin politik të Këshillit të Ministrave apo me dokumente të tjera strategjike-politike. Ai synon përditësimin dhe plotësimin e kuadrit rregullator për llojet e huaja invazive, në funksion të mbrojtjes së biodiversitetit dhe kontrollit të hyrjes së tyre në territorin e Republikës së Shqipërisë.
Ky projektakt, ndonëse nuk është pjesë e Planit Analitik të Projektakteve për vitin 2026, përmbush objektivat e planifikimit sektorial në fushën e mbrojtjes së biodiversitetit dhe mbështet politikat publike për ruajtjen e natyrës dhe menaxhimin e qëndrueshëm të burimeve natyrore.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektakti synon krijimin e një kuadri të plotë rregullator për parandalimin, kontrollin dhe menaxhimin e llojeve të huaja invazive në territorin e Republikës së Shqipërisë, nëpërmjet miratimit të listës kombëtare të llojeve të huaja invazive, listës së llojeve të huaja nën vëzhgim, si dhe përcaktimit të procedurave për ndalimin dhe/ose futjen e tyre në pikat doganore të vendit.
Nevoja për miratimin e këtij projektakti lidhet me faktin se llojet e huaja invazive përbëjnë një nga shkaqet kryesore të humbjes së biodiversitetit, degradimit të habitateve natyrore dhe dëmtimit të shërbimeve ekosistemike. Futja dhe përhapja e tyre mund të shkaktojë ndikime negative mbi llojet vendase, ekosistemet natyrore, shëndetin e njeriut dhe sektorë të ndryshëm ekonomikë, duke krijuar nevojën për ndërmarrjen e masave parandaluese dhe të kontrollit në përputhje me standardet ndërkombëtare. Kuadri aktual rregullator, i miratuar me vendimin nr. 477, datë 30.7.2021, të Këshillit të Ministrave, rregullon kryesisht listën e llojeve të huaja invazive dhe procedurat për ndalimin dhe/ose futjen e tyre në pikat doganore të vendit. Megjithatë, zhvillimet e legjislacionit të Bashkimit Evropian dhe nevoja për forcimin e mekanizmave të parandalimit dhe kontrollit të llojeve të huaja invazive kanë bërë të nevojshëm përditësimin dhe plotësimin e këtij kuadri rregullator.
Projektakti përcakton listën kombëtare të llojeve të huaja invazive, kriteret dhe procedurat për përditësimin e saj, procedurat për vlerësimin e rrezikut, kufizimet që zbatohen ndaj llojeve të huaja invazive, procedurat për lëshimin e lejeve për kërkim shkencor dhe ruajtje ex-situ, masat emergjente, sistemin e mbikëqyrjes dhe të zbulimit të hershëm, procedurat për çrrënjosjen dhe menaxhimin e llojeve të përhapura gjerësisht, si dhe kontrollet zyrtare në pikat doganore të vendit.
Projektakti përcakton gjithashtu kompetencat dhe përgjegjësitë e institucioneve të përfshira në zbatimin e tij, duke forcuar bashkëpunimin ndërinstitucional ndërmjet ministrisë përgjegjëse për mjedisin, Agjencisë Kombëtare të Mjedisit, Agjencisë Kombëtare të Zonave të Mbrojtura, autoriteteve doganore, strukturave inspektuese dhe institucioneve kërkimore-shkencore. Në përputhje me parimin “ndotësi paguan” dhe dispozitat e ligjit nr. 9587, datë 20.7.2006, “Për mbrojtjen e biodiversitetit”, të ndryshuar, projektakti parashikon rikuperimin e kostove të masave të nevojshme për parandalimin, kontrollin, çrrënjosjen dhe menaxhimin e llojeve të huaja invazive nga subjektet përgjegjëse për introduktimin ose përhapjen e tyre. Gjithashtu, projektakti rregullon mënyrën e zbatimit të masave të parashikuara në nenin 33 të ligjit për mbrojtjen e biodiversitetit, lidhur me frenimin e përhapjes, izolimin, largimin ose asgjësimin e llojeve të huaja invazive, pa krijuar masa të reja administrative apo sanksione përtej atyre të parashikuara në legjislacionin në fuqi. Një nga objektivat kryesorë të projektaktit është përafrimi i legjislacionit kombëtar me Rregulloren (BE) nr. 1143/2014 të Parlamentit Evropian dhe të Këshillit, datë 22 tetor 2014, për parandalimin dhe menaxhimin e introduktimit dhe të përhapjes së llojeve të huaja invazive, e ndryshuar, duke krijuar kushtet e nevojshme institucionale dhe procedurale për zbatimin gradual të kërkesave të acquis të Bashkimit Evropian në këtë fushë.
Miratimi i projektaktit pritet të përmirësojë kontrollin e hyrjes së llojeve të huaja invazive në territorin e Republikës së Shqipërisë, të forcojë mekanizmat e monitorimit dhe të reagimit ndaj rasteve të reja të invazionit biologjik, të rrisë efektivitetin e bashkëpunimit ndërinstitucional dhe të kontribuojë në ruajtjen e biodiversitetit, habitateve natyrore dhe shërbimeve ekosistemike. Njëkohësisht, ai do të mbështesë përmbushjen e detyrimeve kombëtare dhe ndërkombëtare në fushën e mbrojtjes së biodiversitetit dhe procesin e integrimit evropian..

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektvendimi propozohet në mbështetje të nenit 100 të Kushtetutës dhe të pikës 6 të nenit 32 të ligjit nr. 9587, datë 20.7.2006, “Për mbrojtjen e biodiversitetit”, të ndryshuar. Ai është në përputhje me legjislacionin kombëtar në fuqi në fushën e mbrojtjes së biodiversitetit, mbrojtjes së mjedisit dhe kontrollit doganor dhe nuk bie në kundërshtim me aktet e tjera ligjore dhe nënligjore në fuqi.
Projektakti synon përafrimin e legjislacionit shqiptar me Rregulloren (BE) nr. 1143/2014 të Parlamentit Evropian dhe të Këshillit, datë 22 tetor 2014, për parandalimin dhe menaxhimin e introduktimit dhe të përhapjes së llojeve të huaja invazive, e ndryshuar. Gjithashtu, ai është në përputhje me angazhimet ndërkombëtare të Republikës së Shqipërisë në fushën e mbrojtjes së biodiversitetit dhe ruajtjes së natyrës.

V. VLERËSIMI I SHKALLËS SË PËRAFRIMIT ME ACQUIS E BE  (PËR PROJEKTAKET NORMATIVE)

Projektakti synon përafrimin e legjislacionit kombëtar me Rregulloren (BE) nr. 1143/2014 të Parlamentit Evropian dhe të Këshillit, datë 22 tetor 2014, për parandalimin dhe menaxhimin e introduktimit dhe të përhapjes së llojeve të huaja invazive, e ndryshuar. Dispozitat e tij reflektojnë kërkesat kryesore të acquis të Bashkimit Evropian në fushën e parandalimit, kontrollit dhe menaxhimit të llojeve të huaja invazive.

VI.	INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij vendimi ngarkohen Ministria përgjegjëse për mjedisin, Agjencia Kombëtare e Mjedisit, Agjencia Kombëtare e Zonave të Mbrojtura, Drejtoria e Përgjithshme e Doganave, struktura përgjegjëse inspektuese në fushën e mjedisit dhe njësitë e vetëqeverisjes vendore.

VII. PËRMBLEDHJE SHPJEGUESE E PËRMBAJTJES SË PROJEKTAKTIT 

Projektvendimi përbëhet nga 35 nene, të organizuara në 9 krerë, dhe 3 shtojca. Ai përcakton rregullat për parandalimin, minimizimin dhe zbutjen e ndikimeve negative që shkaktohen nga introduktimi dhe përhapja e llojeve të huaja invazive në territorin e Republikës së Shqipërisë, si dhe miraton listën kombëtare të llojeve të huaja invazive dhe listën e llojeve të huaja nën vëzhgim.

Përmbajtja e projektvendimit lidhet gjithashtu me dispozitat e nenit 33, pika 3, dhe nenit 35, pika 3, të ligjit nr. 9587, datë 20.7.2006, “Për mbrojtjen e biodiversitetit”, të ndryshuar, të cilat parashikojnë bashkërendimin nga ministria të hartimit të planeve dhe masave për asgjësimin dhe kontrollin e llojeve të huaja dhe llojeve të huaja invazive, si dhe përdorimin e të dhënave për hartimin e politikave, planeve dhe programeve për administrimin e rrugëve të identifikuara të introduktimit dhe përhapjes së tyre.

Në këtë kuadër, projektvendimi parashikon identifikimin dhe analizimin e rrugëve prioritare të introduktimit dhe përhapjes, hartimin e planeve të veprimit dhe të menaxhimit, si dhe masat për kontrollin, kufizimin dhe çrrënjosjen e llojeve të huaja invazive. Gjithashtu, përcaktohen masa për informimin dhe ndërgjegjësimin e publikut mbi ndikimet negative të këtyre llojeve në biodiversitet dhe rëndësinë e parandalimit të përhapjes së tyre.

Këto parashikime synojnë të konkretizojnë përgjegjësitë e përcaktuara në ligj, nëpërmjet forcimit të bashkërendimit ndërinstitucional, përdorimit të të dhënave shkencore dhe planifikimit të masave për mbrojtjen e biodiversitetit.

Neni 1, përcakton qëllimin dhe objektin e projektvendimit, duke parashikuar miratimin e listës kombëtare të llojeve të huaja invazive dhe listës së llojeve të huaja nën vëzhgim, si dhe vendosjen e rregullave për parandalimin e introduktimit dhe përhapjes së tyre. Gjithashtu, përcakton fushat kryesore të rregullimit, përfshirë kufizimet, lejet, masat emergjente, mbikëqyrjen, zbulimin e hershëm, çrrënjosjen, menaxhimin, restaurimin, kontrollet doganore dhe raportimin.

Në nenin 2 përcaktohen kategoritë e llojeve të huaja invazive për të cilat zbatohet projektvendimi, si dhe rastet që përjashtohen nga fusha e tij e zbatimit. Përjashtimet përfshijnë, ndër të tjera, llojet që ndryshojnë shtrirjen e tyre natyrore pa ndërhyrjen e njeriut si pasojë e ndryshimeve ekologjike dhe klimatike, organizmat e modifikuar gjenetikisht, patogjenët e kafshëve dhe dëmtuesit e bimëve që rregullohen nga legjislacioni sektorial përkatës.

Neni 3, përcakton terminologjinë e përdorur në projektvendim, duke përfshirë përkufizimet për llojet e huaja, llojet e huaja invazive, llojet shqetësuese për Bashkimin Evropian dhe Republikën e Shqipërisë, introduktimin, mbajtjen e izoluar, zbulimin e hershëm, çrrënjosjen, kontrollin e popullatës, frenimin e përhapjes dhe menaxhimin. Këto përkufizime shërbejnë për zbatimin e njëtrajtshëm të dispozitave të projektvendimit.

Neni 4, përcakton përgjegjësitë institucionale për zbatimin e projektvendimit. Ministria përgjegjëse për mjedisin përcaktohet si autoriteti kompetent, ndërsa Agjencia Kombëtare e Mjedisit është institucioni përgjegjës për mbështetjen teknike dhe shkencore, vlerësimin e rrezikut dhe administrimin e sistemit të mbikëqyrjes. Neni përcakton gjithashtu detyrat e Agjencisë Kombëtare të Zonave të Mbrojtura, autoriteteve doganore, strukturave inspektuese, njësive të vetëqeverisjes vendore dhe institucioneve kërkimore-shkencore.

Në nenin 5, përcaktohet përbërja e listës kombëtare të llojeve të huaja invazive, e cila ndahet në dy pjesë: llojet e huaja invazive shqetësuese për Bashkimin Evropian dhe llojet e huaja invazive shqetësuese për Republikën e Shqipërisë. Gjithashtu, përcakton trajtimin e llojeve të huaja nën vëzhgim dhe rregullat për zbatimin e kufizimeve ndaj llojeve të përfshira në listë, përfshirë dispozitat që lidhen me anëtarësimin e Shqipërisë në Bashkimin Evropian.

Neni 6, përcakton kriteret shkencore dhe mjedisore për përfshirjen e një lloji të huaj invaziv në listën kombëtare. Vlerësimi bazohet në aftësinë e llojit për t'u vendosur dhe përhapur në territor, ndikimet e mundshme negative mbi biodiversitetin, shërbimet ekosistemike, shëndetin e njeriut dhe ekonominë, si dhe nevojën për ndërhyrje në nivel kombëtar. Në vlerësim merren në konsideratë edhe kushtet e parashikueshme të ndryshimeve klimatike, kostot e zbatimit dhe aspektet social-ekonomike.

Neni 7, përcakton procedurat dhe afatet për përditësimin e listës kombëtare dhe listës së llojeve të huaja nën vëzhgim. Ministria, mbi bazën e vlerësimeve të AKM-së, propozon përditësimin e listave, përfshirë rastet e ndryshimit të listës së Bashkimit Evropian dhe rezultatet e vlerësimeve të reja të rrezikut. Parashikohet rishikimi i plotë i listave të paktën çdo tre vjet, si dhe përfshirja e publikut dhe institucioneve përgjegjëse në procesin e konsultimit.

Neni 8, përcakton kërkesat për kryerjen e vlerësimit të rrezikut nga llojet e huaja invazive. Vlerësimi kryhet nga AKM-ja, në bashkëpunim me institucionet kërkimore-shkencore, dhe përfshin identifikimin e llojit, rrugët e mundshme të introduktimit dhe përhapjes, ndikimet mbi biodiversitetin, shpërndarjen aktuale dhe të mundshme, si dhe pasojat ekonomike dhe mjedisore. 

Neni 9 përcakton kufizimet për llojet e huaja invazive të përfshira në listën kombëtare, duke përfshirë ndalimin e futjes, mbajtjes, shumimit, transportimit, tregtimit, përdorimit dhe lëshimit të tyre në mjedis, me përjashtim të rasteve të autorizuara.

Neni 10 parashikon kushtet për pajisjen me leje për kërkimin shkencor dhe ruajtjen ex-situ të llojeve të huaja invazive. Lejet lëshohen nga ministria përgjegjëse për mjedisin, duke garantuar respektimin e kërkesave për mbajtjen e izoluar dhe parandalimin e përhapjes së ekzemplarëve.

Neni 11 trajton kushtet e mbajtjes së izoluar të llojeve të huaja invazive, duke përcaktuar masat teknike dhe organizative për parandalimin e arratisjes, shumimit dhe përhapjes së tyre në mjedis.

Neni 12 përcakton procedurat për lëshimin e lejeve dhe administrimin e regjistrit publik. Në këtë nen parashikohen dokumentacioni i nevojshëm, shqyrtimi i kërkesave dhe publikimi i informacionit për lejet e lëshuara.

Neni 13 parashikon marrjen e masave emergjente në rastet kur konstatohet prania ose rreziku i introduktimit të llojeve të huaja invazive që nuk janë përfshirë ende në listën kombëtare, bazuar në vlerësimin paraprak të rrezikut.

Neni 14 përcakton detyrimet për identifikimin e rrugëve prioritare të introduktimit dhe përhapjes së paqëllimshme të llojeve të huaja invazive, si dhe hartimin dhe miratimin e planeve të veprimit për parandalimin dhe kufizimin e tyre.

Neni 15 parashikon ngritjen dhe funksionimin e sistemit kombëtar të mbikëqyrjes së llojeve të huaja invazive, i cili administrohet nga AKM-ja dhe shërben për mbledhjen dhe përditësimin e të dhënave mbi praninë dhe shpërndarjen e këtyre llojeve.

Neni 16 rregullon procedurat për zbulimin e hershëm dhe njoftimin e pranisë së llojeve të huaja invazive, duke përcaktuar përgjegjësitë për identifikimin, verifikimin dhe shkëmbimin e informacionit ndërmjet institucioneve.

Neni 17 trajton masat për çrrënjosjen e shpejtë të llojeve të huaja invazive pas konfirmimit të pranisë së tyre, duke përcaktuar procedurat, institucionet përgjegjëse dhe kërkesat për minimizimin e ndikimeve negative gjatë zbatimit të masave.

Neni 18 përcakton rastet kur mund të vendoset moszbatimi i çrrënjosjes, nëse kjo masë rezulton teknikisht e parealizueshme, joproporcionale nga pikëpamja ekonomike ose me ndikime të konsiderueshme negative mbi mjedisin dhe shëndetin e njeriut.

Neni 19 parashikon masat e menaxhimit për llojet e huaja invazive të përhapura gjerësisht, duke përfshirë kontrollin e popullatave, frenimin e përhapjes dhe çrrënjosjen, kur kjo është e realizueshme.

Neni 20 lidhet me restaurimin e ekosistemeve të dëmtuara nga llojet e huaja invazive. Në këtë nen përcaktohen masat për rimëkëmbjen e funksioneve ekologjike dhe parandalimin e riinvazionit.

Neni 21 rregullon kontrollet zyrtare në pikat doganore, duke përcaktuar përgjegjësitë e autoriteteve doganore për kontrollin e dokumentacionit dhe të ekzemplarëve të llojeve të huaja invazive që tentojnë të futen në territorin e vendit.

Neni 22 parashikon masat që ndërmerren në rastet e konstatimit të mospërputhjeve gjatë kontrolleve doganore, përfshirë bllokimin, kthimin, transferimin ose asgjësimin e ekzemplarëve, sipas procedurave të përcaktuara.

Neni 23 përcakton mekanizmat e bashkërendimit ndërinstitucional dhe shkëmbimit të informacionit ndërmjet ministrisë përgjegjëse për mjedisin, AKM-së dhe autoriteteve doganore për zbatimin e kontrolleve dhe masave përkatëse.

Neni 24 trajton rikuperimin e kostove të masave për parandalimin, kontrollin, çrrënjosjen, menaxhimin dhe restaurimin e ekosistemeve të dëmtuara. Në zbatim të parimit “ndotësi paguan”, shpenzimet përballohen nga personat përgjegjës për introduktimin ose përhapjen e llojeve të huaja invazive, sipas dispozitave ligjore përkatëse.

Neni 25 parashikon bashkëpunimin ndërkombëtar për parandalimin dhe menaxhimin e përhapjes ndërkufitare të llojeve të huaja invazive, si dhe detyrimet që do të zbatohen nga data e anëtarësimit të Republikës së Shqipërisë në Bashkimin Evropian.

Neni 26 përcakton kërkesat për pjesëmarrjen dhe informimin e publikut gjatë hartimit dhe rishikimit të listave dhe planeve përkatëse, si dhe zhvillimin e aktiviteteve ndërgjegjësuese mbi rreziqet e llojeve të huaja invazive.

Neni 27 rregullon detyrimet për raportimin periodik mbi zbatimin e projektvendimit. Raporti hartohet çdo gjashtë vjet dhe përfshin të dhëna mbi shpërndarjen e llojeve, masat e ndërmarra, rezultatet e monitorimit dhe kostot përkatëse.

Neni 28 trajton kundërvajtjet administrative që lidhen me shkeljen e dispozitave të projektvendimit, duke përcaktuar zbatimin e sanksioneve sipas legjislacionit në fuqi për mbrojtjen e biodiversitetit.

Neni 29 përcakton masat administrative që ndërmerren krahas sanksioneve të parashikuara në ligjin nr. 9587/2006, të ndryshuar. Këto masa përfshijnë largimin nga mjedisi, izolimin, frenimin e përhapjes ose asgjësimin e ekzemplarëve të llojeve të huaja invazive, sekuestrimin e mjeteve që shkaktojnë dëmtimin, pezullimin e veprimtarisë dhe rehabilitimin e gjendjes së dëmtuar.
Masat e parashikuara në këtë nen mbështeten në nenet 33, 49 dhe 54 të ligjit nr. 9587/2006, të ndryshuar, dhe nuk synojnë krijimin e sanksioneve të reja administrative, por detajimin e mënyrës së zbatimit të masave të parashikuara në ligj. Mbajtja e izoluar e ekzemplarëve deri në zbatimin e masës përfundimtare synon parandalimin e përhapjes së mëtejshme të tyre, ndërsa rikuperimi i kostove kryhet në përputhje me nenin 33, pika 2, dhe nenin 53 të ligjit, si dhe nenin 24 të projektvendimit.

Neni 30 parashikon dispozitat kalimtare për pronarët jotregtarë të kafshëve të shoqërimit që u përkasin llojeve të huaja invazive, duke përcaktuar kushtet për mbajtjen e tyre deri në fund të jetës natyrore dhe detyrimet për parandalimin e shumimit dhe arratisjes.

Neni 31 trajton dispozitat kalimtare për stoqet tregtare të llojeve të huaja invazive të fituara ligjërisht përpara përfshirjes së tyre në listën kombëtare, duke përcaktuar afatet dhe kushtet për trajtimin e tyre.

Neni 32 përcakton afatet e zbatimit të dispozitave të projektvendimit dhe trajtimin e akteve ekzistuese, përfshirë afatet për ngritjen e sistemit të mbikëqyrjes, analizimin e rrugëve të hyrjes dhe miratimin e planeve të veprimit dhe të menaxhimit.

Neni 33 parashikon shfuqizimin e vendimit nr. 477, datë 30.7.2021, të Këshillit të Ministrave, duke e zëvendësuar atë me një kuadër më të plotë për parandalimin dhe menaxhimin e llojeve të huaja invazive.

Neni 34 përcakton institucionet përgjegjëse për zbatimin e projektvendimit, sipas kompetencave të tyre.

Neni 35 parashikon hyrjen në fuqi të vendimit pas botimit në Fletoren Zyrtare.

Projektvendimit i bashkëlidhen tri shtojca, të cilat janë pjesë përbërëse e tij.

Shtojca I, “Lista kombëtare e llojeve të huaja invazive”, përmban listën e llojeve të huaja invazive shqetësuese për Bashkimin Evropian dhe listën e llojeve të huaja invazive shqetësuese për Republikën e Shqipërisë.

Shtojca II, “Llojet e huaja nën vëzhgim”, përmban listën e llojeve të huaja të pranishme në territorin e Republikës së Shqipërisë që kërkojnë monitorim dhe vlerësim të mëtejshëm të rrezikut.

Shtojca III, “Formati i lejes për kërkimin shkencor dhe ruajtjen ex-situ të llojeve të huaja invazive”, përcakton formatin e lejes për veprimtaritë e autorizuara të kërkimit shkencor dhe ruajtjes ex-situ, në përputhje me kushtet e projektvendimit.
Në përfundim, projektvendimi synon krijimin e një kuadri të plotë rregullator për parandalimin, zbulimin e hershëm, çrrënjosjen dhe menaxhimin e llojeve të huaja invazive, duke forcuar përgjegjësitë institucionale, sistemet e mbikëqyrjes dhe kontrollit, si dhe bashkëpunimin ndërinstitucional dhe ndërkombëtar. Miratimi i tij kontribuon në mbrojtjen e biodiversitetit dhe ekosistemeve natyrore dhe në përafrimin e mëtejshëm të legjislacionit shqiptar me acquis të Bashkimit Evropian në fushën e mbrojtjes së natyrës.

VIII.	PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektvendimi është hartuar nga strukturat përgjegjëse të Ministrisë përgjegjëse për mjedisin. Projektvendimi do të publikohet edhe në rregjistrin elektronik të konsultimit publik dhe do dërgohet për mendim në ministritë e linjës. Konkretisht Ministrisë së Drejtësisë, Ministrisë së Financave, Ministrisë së Bujqësisë dhe Zhvillimit Rural, Ministrisë së Shëndetësisë dhe Mbrojtjes Sociale, Drejtorisë së Përgjithshme të Doganave, Agjencisë Kombëtare të Mjedisit dhe Agjencisë Kombëtare të Zonave të Mbrojtura.


IX.	RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektakt nuk ka efekte financiare shtesë për buxhetin e shtetit.


MINISTËR

       Sofjan JAUPAJ



Relacion shpjegues për projektvendimin “Për miratimin e listës së llojeve të huaja ose llojeve të huaja invazive dhe procedurat për ndalimin dhe/ose futjen e tyre në pikat doganore të vendit”
